## Letošnje zmagovalne ekipe natečaja EU Datathon 2019 so iz naslednjih držav: Avstrija, Italija in Grčija

Na zaključnem dogodku 3. natečaja EU Datathon 13. junija 2019 v Bruslju se je v reševanju treh različnih problematik pomerilo 12 ekip, ki so predstavile svoje veščine in ideje.

Dvanajst ekip, ki so se uvrstile v ožji izbor (od 99 ekip iz vse Evrope), je imelo nalogo razviti aplikacije za zagotavljanje novih storitev in informacij, pri čemer so uporabile podatke institucij EU. Natečaj je v sodelovanju z romunskim predsedstvom Sveta EU pripravil Urad za publikacije EU.

Zmagovalna ekipa v sklopu prve teme – Inovativne ideje na podlagi odprtih podatkov EU – je *The Smartfiles Network* (Avstrija). Ekipa je zmagala z aplikacijo, ki omogoča dostopnost sodb EU in nacionalnih sodišč prek datotek v obliki PDF, kar ljudem pomaga razumeti razvoj in povezanost sodne prakse.

Zmagovalna ekipa v sklopu druge teme – Novi vpogledi v gospodarstvo in finance – je *EconCartography: Economic Cartography for the European Union* (Italija). Ekipa pripravlja intuitivne in interaktivne vizualne prikaze, v katerih predstavlja kompleksnost gospodarstva EU.

Zmagovalna ekipa v sklopu tretje teme – Boj proti podnebnim spremembam – je *Chloe Irrigation Systems* (Grčija). Ekipa je vzpostavila učinkovito platformo za spremljanje in optimizacijo namakanja, da bi zmanjšala količino odpadnih voda in stroške ter hkrati povečala pridelek.

Vse tri zmagovalne ekipe so prejele denarno nagrado v višini 15 tisoč evrov. Druga nagrada je znašala sedem tisoč evrov in tretja tri tisoč evrov.

Več o zmagovalnih ekipah in njihovih aplikacijah: <https://publications.europa.eu/eudatathon>.

Partnerji natečaja EU Datathon 2019:

* Evropska komisija (službe za proračun, gospodarske in finančne zadeve, energetiko in statistiko ter Skupno raziskovalno središče)
* Evropska centralna banka
* Evropska investicijska banka
* Evropski investicijski sklad
* Evropska agencija za okolje
* Organizacija Združenih narodov za prehrano in kmetijstvo